
    Forord
   

   
    Boken du nå leser, ble første gang publisert i 2005. Margrethe Berg­lyd, som var forlagsredaktør den gangen, spådde at boken kom til å få et langt liv. Det var derfor hyggelig å få en telefon fra nåværende forlagsredaktør i Fagbokforlaget, Hallvard Aamlid, med forespørsel om jeg var villig til å revidere etikkboken min en ny runde. Etter mange opplag gjennom seksten år har den nå altså blitt revidert for andre gang. Det har vært en glede å få anledning til å ta tak i boken på nytt. Den oppleves like relevant i dag som da den ble skrevet, og jeg må innrømme at jeg synes den fortjener noen år til.
   

   
    Bruken av boken viser at det er et behov for å koble kunnskap til virkeligheten på en praktisk anvendelig og jordnær måte. Denne gangen har jeg invitert med en kollega til å skrive en artikkel om kommunikasjon, makt og etikk. Min gode venn Abdul-Razak Kuyini Alhassan skal bidra til å utvide det etiske synsfeltet for mennesker som har sitt arbeid i samtale med andre mennesker. Jeg følte jeg også trengte litt hjelp til å børste støv av vanetenkningen min.
   

   
    Det har vært moro å oppleve at boken har vært omtalt i
    
     Tidsskrift for Den norske legeforening
    
    ,
    
     Sykepleien
    
    , det danske tidsskriftet
    
     Social­pædagogen
    
    , fagbladet
    
     Folkeskolen
    
    og danske
    
     Præsteforeningens Blad
    
    .
   

   
    Boken er et resultat av mange spennende samtaler og møter mellom ulike mennesker. Den er også et resultat av det privilegium å kunne øse av århundrers strukturert etisk tenkning. Jeg håper jeg har vist denne tenkningen nok respekt.
   

   
    Takk til Marit Hartviksen som i sin tid lot en nyutdannet filosof bruke et egenutviklet undervisningsopplegg for første gang i en av sine klasser. Jeg tror ikke det hadde blitt noen bok om du ikke hadde dyttet meg forsiktig i gang.
   

   
    Takk til mange hundre deltagere jeg har vært sammen med på kurs og studier i alle disse årene. Dere har bidratt til å utfordre og kvalitetssikre tenkningen bak boken. Dere har vært min praksis. Jeg har fått videreutvikle min praktiske klokskap i møte med dere. Takk for stor entusiasme, ivrig deltagelse og mange flotte, konstruktive skriftlige og muntlige tilbakemeldinger.
   

   
    Takk til Arne Johan Vetlesen. Den etiske grunntenkningen har jeg lært av deg. Jeg håper jeg ikke har gjort skam på lærdommen. Takk også til Ida Christine Stein som i forbindelse med utgivelsen av den første versjonen av boken, som trettenåring, bidro gjennom å lese og kommentere manuset. Du skal ha en del av æren for at boken er blitt forståelig for andre enn fagfolk.
   

   
    Takk til Margrethe Berglyd, min første forlagsredaktør, som bidro med støtte og oppmuntring slik at jeg skulle få den selvtilliten jeg hadde bruk for i prosessen med å skrive min første bok. Det hadde nok heller ikke blitt noen bok uten deg. Jeg vil også takke min nåværende forlagsredaktør, Hallvard Aamlid, som tok initiativ til denne revisjonen. Viktigst av alt, takk til kona mi, Eva. Du lot meg i 2005, som nyutdannet filosof og uten fast arbeid, sette i gang med et bokprosjekt uten økonomisk støtte. Du er den beste! Du har siden bidratt til å utfordre og styrke det praktiske fokuset i boken. Du er i dag min viktigste samarbeidspartner.
   

   
    Drammen, våren 2021
   

  

 
  
   
    All education which develops power to share effectively in social life is moral. (…) Interest in learning from all contacts in life is the essential moral interest.
   

   
    John Dewey (1916, s. 370)

